Diari Oficial de la Generalitat Valenciana


Sumari del DOGV 3296, del 29-07-1998 (1998/5853)

RESOLUCIÓ de 22 de juny de 1998, de la Universitat d'Alacant, per la qual es convoquen proves selectives per a l'ingrés en una plaça de tècnic superior.
--------------------------------------------------------------------------------------------------------------------------------------------------------

### Dades del document

Número de DOGV
:   3296

Data del DOGV
:   29-07-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/5853


Data del document
:   22-06-1998

Organisme emissor
:   Universitat d'Alacant

Tipus de document
:   Resolució

RESOLUCIÓ de 22 de juny de 1998, de la Universitat d'Alacant, per la qual es convoquen proves selectives per a l'ingrés en una plaça de tècnic superior. [1998/C5853]
  
La Universitat d'Alacant, en compliment del que es disposa en els seus estatuts, aprovats pel Decret 107/1985, de la Generalitat Valenciana, de 22 de juliol (DOGV del 26 de setembre), i amb el fi d'atendre les necessitats de personal d'administració i serveis, fent ús de les competències que li han estat atribuïdes en l'article 18 de la Llei 11/1983, de Reforma Universitària, en relació amb l'article 3.2.e de l'aquesta, acorda convocar proves selectives de tècnic superior, segons les bases següents:
  
1. Normes generals
  
1.1 Es convoquen proves selectives per a cobrir una plaça, pel sistema d'accés lliure, de tècnic superior, sector d'administració especial, amb destí en la Unitat d'Arqueometria.
  
1.2 A aquesta convocatòria li seran aplicables el Decret Legislatiu de 24 d'octubre de 1995, del Govern Valencià, la Llei 30/1984, de 2 d'agost, amb les corresponents modificacions, en particular la Llei 23/1988, de 28 de juliol, la Llei 22/1993, de 29 de desembre, i la Llei 42/1994, de 30 de desembre, el Reial Decret 364/1995, de 10 de març (BOE del 10 d'abril), els Estatuts de la Universitat d'Alacant i les bases d'aquesta convocatòria.
  
1.3 El procediment de selecció serà el de concurs oposició.
  
1.3.1 La fase d'oposició estarà composta dels següents exercicis, que tindran caràcter eliminatori.
  
- Primer exercici:
  
Resolució per escrit d'un qüestionari sobre el temari proposat en l'annex I. Valorat de 0 a 10 punts, serà necessari obtenir-ne almenys 5 per a superar-lo.
  
- Segon exercici:
  
· Primera part: resolució per escrit de tres supòsits pràctics relacionats amb el temari de l'annex I. Valorat de 0 a 10 punts, serà necessari obtenir-ne almenys 5 per a superar-lo.
  
· Segona part: realització d'una prova de coneixements d'anglés sense ajuda de diccionari. No tindrà caràcter eliminatori i serà valorat de 0 a 2 punts.
  
· Tercera part: contestar en un text en valencià amb respostes alternatives les qüestions plantejades. Les instruccions oportunes per a la realització de la prova seran igualment dictades en valencià. No tindrà caràcter eliminatori i serà valorat de 0 a 4 punts.
  
- Tercer exercici:
  
Resolució d'un exercici pràctic en què es plantejarà una prova relacionada amb les funcions que ha de desplegar. Valorat de 0 a 10 punts, serà necessari obtenir-ne almenys 5 per a superar-lo.
  
1.3.2 La fase de concurs, que no tindrà caràcter eliminatori, s'aplicarà als aspirants que hagen superat els dos primers exercicis, i farà referència a les aptituds, coneixements i experiència dels candidats d'acord amb el barem següent:
  
- Per tenir titulació superior de doctor, 0,4 punts.
  
- Per l'experiència demostrada, fins a 1,5 punts, a raó de 0,1 punts per any de servei en l'administració pública en llocs d'igual comesa, o 0,05 en llocs de comesa afí, igualment en l'administració pública.
  
- Per activitat formativa fins a un màxim d'1,5 punts. Es referirà a cursos de formació directament relacionats amb la comesa del lloc i impartits per centres oficials de formació de l'administració, convinguts o concertats amb aquesta. A raó de 0,1 punts per cursos d'entre 15 i 50 hores, i 0,2 per cursos de més de 50 hores.
  
1.3.3 La puntuació de la fase de concurs aplicada a aquells aspirants a què es refereix la base 1.3.2, es farà pública amb temps suficient abans de l'inici del tercer exercici.
  
1.3.4 La proposta d'adjudicació de la plaça s'efectuarà a favor d'aquell aspirant que, sumades les qualificacions de tots els exercicis superats i el resultat del concurs, es trobe dins del nombre de vacants oferides.
  
L'aspirant proposat per a l'adjudicació de les places serà nomenat funcionari en pràctiques i haurà de realitzar un període de pràctiques formatives, durant les quals serà peròdicament avaluat pels responsables de les unitats de destinació. Aquest període tindrà una duració de sis mesos i serà necessari obtenir-hi la qualificació d'apte.
  
1.4 No es podrà declarar superat el procés selectiu a un nombre d'aspirants superior al de places convocades.
  
1.5 El primer exercici es realitzarà a partir del dia 15 de setembre de 1998.
  
2. Requisits dels candidats
  
2.1 Per a ser admés a la realització de les proves selectives, els aspirants hauran de reunir els requisits següents:
  
2.1.1 Ser espanyol o nacional d'un país de la Comunitat Europea.
  
2.1.2 Haver complit els 18 anys.
  
2.1.3 Estar en possessió, o en condicions d'obtenir-lo, del títol de llicenciat universitari, enginyer, arquitecte o equivalent.
  
2.1.4 Els nacionals de la resta d'estats membres de la Comunitat Europea hauran d'estar en possessió, o en condicions d'obtenir-lo, del títol homologat o convalidat a l'equivalent espanyol requerit en la base 2.1.3.
  
2.1.5 No patir cap malaltia o discapacitació física o psíquica que li impedisca l'exercici de les corresponents funcions.
  
2.1.6 No haver sigut separat mitjançant expedient disciplinari del servei de qualsevol de les administracions públiques ni trobar-se inhabilitat per a l'exercici de les corresponents funcions.
  
2.2 Tots els requisits enumerats hauran de posseir-se el dia d'acabament del termini de presentació de sol·licituds i caldrà mantenir-los fins al moment de la presa de possessió com a funcionari de carrera.
  
3. Sol·licituds
  
3.1 Qui vulga prendre part en aquestes proves ho haurà de fer constar en la instància dirigida al gerent de la Universitat, que serà facilitada gratuïtament en els Serveis Generals de la Universitat, edifici de Rectorat.
  
3.2 La presentació de sol·licituds es farà en el Registre General de la Universitat (edifici de Rectorat) en el termini de 20 dies hàbils comptats a partir de l'endemà de la publicació d'aquesta convocatòria en el Diari Oficial de la Generalitat Valenciana. Es podran utilitzar les vies de la normativa vigent establida en l'article 38.4 de la Llei 30/1992, de 26 de novembre.
  
3.3 Cal adjuntar a la instància l'expedient personal, amb detall i documentació justificativa del que s'hi exposa, de manera que puguen ser valorats, si és el cas, pel tribunal en la fase de concurs. No s'admet la presentació de documentació amb posterioritat a l'acabament del termini de presentació d'instàncies.
  
3.4 Els drets d'examen seran de 3.520 pessetes i s'ingressaran en la Caja de Ahorros del Mediterráneo, oficina 3191, del campus universitari de Sant Vicent, compte corrent número 054004-64, podent realitzar-se l'ingrés a través d'altres oficines de la mateixa entitat bancària o d'altres.
  
En la sol·licitud haurà de figurar el segell de l'esmentada caixa d'estalvis o el justificant de la transferència, que si falta determinarà l'exclusió de l'aspirant. En cap cas la presentació i pagament a l'oficina bancària suposarà substitució del tràmit de presentació dins del termini i en la forma escaient de la sol·licitud davant l'òrgan esmentat.
  
3.5 S'observaran les instruccions següents en omplir la instància:
  
3.5.1 En el requadre «Forma d'accés» es consignarà L.
  
3.5.2 Els aspirants amb minusvalideses ho indicaran en la sol·licitud, marcant amb X el requadre 6, i sol·licitaran, expressant-ho en el requadre 7, les possibles adaptacions de temps i mitjans per a la realització de l'exercici. Així mateix, hauran de concórrer a l'exercici o exercicis per als quals es concrete l'adaptació proveïts del corresponent certificat acreditatiu de la minusvalidesa i/o capacitat, a fi de fer efectiva, si és el cas, l'esmentada petició.
  
3.6 Els mers errors de fet que de la sol·licitud pogueren inferir-se com a tals, podran esmenar-se en qualsevol moment, d'ofici o a petició de l'interessat.
  
4. Admissió d'aspirants
  
4.1 Expirat el termini de presentació d'instàncies el gerent de la Universitat d'Alacant dictarà una resolució en el termini màxim d'un mes, que es publicarà als tauler d'anuncis de la Universitat, en què, a més de declarar aprovada la llista provisional d'admesos i exclosos, s'hi recollirà el lloc, la data i l'hora de començament dels exercicis, amb una antelació mínima de 10 dies hàbils, la relació d'aspirants exclosos, amb indicació de la causa d'exclusió, i la composició del tribunal.
  
4.2 Els aspirants exclosos disposaran d'un termini de 10 dies hàbils comptats a partir de l'endemà de la publicació de la resolució per a poder esmenar el defecte que haja motivat l'exclusió.
  
4.3 Transcorregut el termini de 10 dies, esmenats els errors, es dictarà una resolució que contindrà la relació definitiva dels admesos i exclosos.
  
5. Tribunals
  
5.1 Els membres del tribunal i els seus assessors estan subjectes als motius i causes generals d'abstenció previstes en els articles 28 i 29 de la Llei 30/1992.
  
Així mateix, els aspirants podran recusar els membres del tribunal si hi concorren els supòsits previstos en aquesta base.
  
5.2 Amb anterioritat a l'inici de les proves selectives, si és el cas, es publicarà una resolució amb el nomenament de nous membres del tribunal en substitució dels que hagueren perdut aquesta condició.
  
5.3 Després de la convocatòria del president, es constituirà el tribunal amb l'assistència del president i secretari i de la meitat, almenys, dels membres titulars o suplents. Celebrarà la sessió de constitució en el termini màxim de 30 dies a partir de la designació i mínim de 2 dies abans de la realització del primer exercici.
  
A partir de la constitució, el tribunal, per a actuar vàlidament, requerirà la presència del majoria dels seus membres, titulars o suplents.
  
5.4 Dins de la fase d'oposició, el tribunal resoldrà tots els dubtes que pogueren sorgir en l'aplicació d'aquestes normes, així com el que calga fer en els casos no previstos.
  
5.5 El tribunal podrà disposar la incorporació als seus treballs d'assessors especialistes per a les proves corresponents dels exercicis que estimen pertinents, limitant-se aquests a prestar col·laboració en les seues especialitats tècniques. La designació d'aquests assessors s'haurà de comunicar al rector de la Universitat.
  
5.6 El tribunal qualificador de les proves adoptarà les mesures oportunes per a garantir que els exercicis de la fase d'oposició siguen corregits sense que es conega la identitat dels aspirants. Seran exclosos aquells opositors en els fulls dels quals figuren noms, trets, marques o signes que permeten conéixer la identitat dels membres.
  
5.7 El tribunal adoptarà les mesures necessàries de forma que els aspirants amb minusvalideses gaudisquen de similars condicions per a la realització dels exercicis que la resta de participants. En aquest sentit s'establiran, per a les persones amb minusvalideses que ho sol·liciten en la forma prevista en la base 3.5.2, les adaptacions possibles de temps i mitjans per a la realització dels exercicis.
  
5.8 A l'efecte de comunicació de qualsevol altra incidència del tribunal, tindrà la seu a la Unitat de Selecció i Formació de la Universitat, campus de Sant Vicent, telèfon 27 624 94 63, extensió 3939.
  
5.9 El tribunal tindrà la consideració prevista en la normativa vigent.
  
5.10 En cap cas el tribunal podrà declarar que han obtingut plaça un nombre superior d'aspirants que el de places convocades. Qualsevol proposta que contravinga allò establit serà nul·la de ple dret.
  
6. Desenvolupament dels exercicis
  
6.1 El primer exercici es realitzarà en el lloc, data i hora que s'establisca en la resolució a què es refereix la base 4.1.
  
6.2 Després de la realització de cada una de les proves, el tribunal farà pública, als locals on s'hagen celebrat i a l'edifici de Rectorat d'aquesta Universitat, la llista d'aspirants que les hagen superades.
  
6.3 En cada exercici, els aspirants hauran d'acreditar la seua personalitat exclusivament mitjançant la presentació del document nacional d'identitat, del passaport o del permís de conduir per als aspirants de nacionalitat espanyola. Els nacionals de països membres de la Comunitat Europea hauran d'acreditar la seua personalitat mitjançant el document original que en el país del qual és nacional se li expedisca a l'efecte. El no-compliment d'aquest requisit per algun dels aspirants determinarà la seua exclusió de les proves. En cap cas seran vàlides les còpies o fotocòpies d'aquests documents.
  
Els membres del tribunal i el personal col·laborador d'aquest no permetran l'accés a les sales on es facen els exercicis a aquelles persones que no complisquen els requisits anteriors, ni d'aquelles que hi compareguen una vegada conclosa la crida dels aspirants convocats.
  
6.4 El qualsevol moment els aspirants podran ser requerits pels membres del tribunal amb la finalitat d'acreditar la seua personalitat.
  
6.5 Els aspirants seran convocats per a cada exercici en crida única, sent exclosos de l'oposició els qui no hi compareguen, llevat dels casos de força major, degudament justificats i valorats pel tribunal.
  
6.6 La publicació dels successius anuncis de celebració del segon i restants exercicis l'efectuarà el tribunal als locals on s'haja celebrat el primer, així com a la seu del tribunal assenyalada en la base 5.7 i per qualsevol altre mitjà si es jutja convenient per a facilitar la seua màxima divulgació, amb 24 hores, almenys, d'antelació sobre l'assenyalada per a l'inici d'aquells. Quan es tracte del mateix exercici l'anunci serà publicat als locals on s'haja celebrat, a l'esmentada seu del tribunal, i per qualsevol altre mitjà si es jutja convenient, amb 12 hores, almenys, d'antelació. La convocatòria conjunta de tot el procés selectiu complirà aquest requisit.
  
6.7 En qualsevol moment del procés selectiu, si el tribunal té coneixement que algun dels aspirants no posseeix la totalitat dels requisits exigits per la present convocatòria, després de l'audiència de l'interessat, haurà de proposar-ne l'exclusió al rector de la Universitat, comunicant-li així mateix les inexactituds o falsedats formulades per l'aspirant en la sol·licitud d'admissió a les proves selectives, als efectes escaients.
  
Contra l'exclusió de l'aspirant podrà interposar-se un recurs ordinari davant la mateixa autoritat indicada en el paràgraf anterior.
  
7. Llista d'aprovats
  
7.1 Acabat el procés de selecció, el tribunal farà públiques en el lloc o llocs de celebració de l'últim exercici, així com a la seu del tribunal, la relació d'aspirants aprovats per ordre de puntuació aconseguida, amb indicació del document nacional d'identitat, d'acord amb el que es disposa en la base 1.3.4.
  
El president del tribunal enviarà una còpia certificada de la llista final d'aprovats al rector de la Universitat, especificant igualment les dades establides en el paràgraf anterior.
  
7.2 En cas d'empat, l'ordre s'establirà segons la major puntuació obtinguda pels aspirants en el segon exercici de la fase d'oposició; si persisteix, pel de major puntuació en el primer exercici; i si encara així continuara, s'aplicarien successivament els resultats obtinguts en el tercer i en la fase de concurs.
  
8. Presentació de documents i nomenament de funcionaris.
  
8.1 En el termini de 20 dies naturals a comptar de l'endemà d'aquell en què es van fer públiques les llistes d'aprovats en el lloc o llocs d'examen, els opositors hauran de presentar en el Registre General de la Universitat els documents següents:
  
A) Fotocòpia del document nacional d'identitat o certificat de naixement expedit per registre civil corresponent.
  
B) Fotocòpia compulsada del títol acadèmic exigit en la base 2.1.3.
  
C) Declaració jurada o promesa de no haver sigut separat mitjançant expedient disciplinari de cap administració pública ni trobar-se inhabilitat per a l'exercici de funcions públiques, segons el model que figura com a annex II d'aquesta convocatòria.
  
D) Certificat mèdic acreditatiu de no patir cap malaltia o defecte físic o psíquic que impedisca l'exercici de les corresponents funcions, expedit per l'organisme competent de la comunitat autònoma, o pels serveis provincials del Ministeri de Sanitat i Consum.
  
8.2 Els qui dins del termini fixat i llevat dels casos de força major no presenten la documentació o de l'examen d'aquesta es dedueix que manquen d'algun dels requisits assenyalats en la base 2.1, no podran ser nomenats funcionaris i quedaran anul·lades les seues actuacions, sense perjudici de la responsabilitat en què hagueren incorregut per falsedat en la sol·licitud inicial.
  
8.3 Els qui tinguen la condició de funcionari de carrera estaran exempts de justificar documentalment les condicions i tots altres requisits ja provats per a obtenir el nomenament anterior, havent de presentar un certificat del ministeri o organisme de què depenguen per a acreditar tal condició, amb expressió del nombre i import del trienni, així com la data del seu compliment.
  
Igualment, hauran de presentar, en cas de pertànyer a un cos o escala inferior al qual es convoca, l'acreditació de la titulació esmentada en la base 8.1.B.
  
8.4 Els qui superen les proves selectives i no es considere suficient el seu grau de coneixement de valencià hauran d'acreditar els seus coneixements amb la presentació d'un certificat d'estar en possessió del nivell elemental, expedit per la Junta Qualificadora de Coneixements de Valencià. Els qui no reunisquen aquest requisit, hauran d'obtenir aquest títol en un termini de dos cursos acadèmics a comptar de la data de superació del procés selectiu perquè el seu nomenament tinga caràcter definitiu.
  
8.5 Per resolució es procedirà al nomenament de funcionaris en pràctiques a favor dels aspirants a què es refereix la base 1.3.4, amb determinació de la data en què començarà a tenir efecte aquest nomenament.
  
La proposta de nomenament haurà d'acompanyar-se de fotocòpia del document nacional d'identitat o el corresponent d'aquest per als nacionals d'estats membres de la Comunitat Europea i de l'exemplar de la sol·licitud de participació en les proves.
  
8.6 Finalitzat el procés selectiu, els qui l'hagen superat, el nombre dels quals no podrà excedir en cap cas el de places convocades, seran nomenats a proposta del tribunal qualificador funcionaris de carrera, mitjançant resolució del rector de la Universitat d'Alacant, que es publicarà en el Diari Oficial de la Generalitat Valenciana.
  
8.7 La presa de possessió dels aspirants aprovats serà efectuada en el termini d'un mes comptat des de l'endemà de la data de publicació del nomenament en el Diari Oficial de la Generalitat Valenciana.
  
9. Norma final
  
9.1 La convocatòria i les seues bases i tots els actes administratius que es deriven d'aquella i de les actuacions del tribunal podran ser impugnats pels interessats en el casos i en la forma previstos en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
9.2 L'administració podrà, si és el cas, procedir a la revisió de les resolucions del tribunal d'acord amb el que es preveu en l'esmentada norma.
  
Alacant, 22 de juny de 1998.- El gerent: Luis G. Ramos Gutiérrez.
  
ANNEX I
  
Temari
  
1. La Llei de Règim Jurídic de les Administracions Públiques i del Procediment Administratiu Comú.
  
2. La Llei de la Funció Pública Valenciana.
  
3. La Llei d'Incompatibilitats.
  
4. L'Estatut de la Universitat d'Alacant.
  
5. La Llei de Reforma Universitària
  
6. Gestió de laboratoris.
  
7. Prospeccions arqueològiques:
  
- Prospeccions geoelèctriques.
  
- Georadar. Localització d'estructures enterrades.
  
- Magnetisme.
  
- Residus orgànics.
  
- Localització de jaciments mitjançant imatge via digital.
  
8. Sistemes d'Informació Geogràfica (SIG) per a delimitació i ubicació de jaciments. Utilització del SIG en l'àmbit de l'arqueologia actual.
  
9. Aplicació arqueològica del GPS.
  
10. Dotacions de materials arqueològics.
  
- Carboni 14 i accelarador de partícules.
  
- Potasi argó.
  
- Termoluminiscència.
  
- Estratigrafia.
  
- Paleomagnetisme.
  
11. Estudi i tractament de materials orgànics.
  
- Paleoambient. Evolució climàtica del paisatge.
  
- Caracterització de llavors.
  
- Antracologia
  
- Carpologia
  
12. Estudi i tractament de materials inorgànics.
  
- Aplicació de tècniques instrumentals.
  
- Estudi i tractament de materials lítics i identificació mineral.
  
- Estudi i tractament de materials ceràmics.
  
- Estudi i tractament de materials constructius.
  
- Aplicació de tècniques de caracterització a la restauració de materials.
  
- Estudi i tractament de materials subaquàtics.
  
13. Sedimentologia. Edafologia i geodinàmica des del punt de vista arqueològic.
  
- Caracterització física i química de sòls.
  
ANNEX II
  
(Nom i cognoms) ..., amb domicili a ..., i document nacional d'identitat número ..., declare sota jurament o promet, a l'efecte de ser nomenat/ada funcionari/nària ..., que no he sigut separat/ada del servei de cap de les administracions públiques i que no em trobe inhabilitat/ada per a l'exercici de funcions públiques.